◀ Suksesvolle entrepreneurs deel hul wenresep met AfriVriendelik
AfriForum-navorser op pad na VSA om oor plaasmoorde te praat ▶
September 5, 2017 deur Alet Rademeyer
AfriForum as burgerregte-waghond is nou betrokke by die stryd teen gewelddadige plaasaanvalle en –moorde in Suid-Afrika.
Dit wil voorkom of 2017 een van die bloedigste jare tot nog toe kan wees met tot dusver meer as 278 aanvalle waarin 56 mense dood is.
In 2014 is ŉ verslag oor die brutaliteit van plaasmoorde bekend gestel en ’n petisie met 60 000 handtekeninge teen plaasmoorde is aan die polisieministerie in Pretoria oorhandig.
In 2015 is ŉ tienpuntplan by die Menseregtekommissie (MRK) se openbare verhore oor plaasmoorde bekend gestel. In dieselfde jaar het die burgerregte-organisasie Lorraine Claasen, ŉ navorser en kriminoloog, aangestel om omvattende studies oor plaasmoorde te doen. Claasen en Roets het Australië ook besoek om die plaasmoordkwessie te internasionaliseer.
In 2016 is AfriForum betrokke by die film Treurgrond wat die werklike omvang van plaasmoorde en –aanvalle uitbeeld.
In 2017 is ’n petisie teen geweldsmisdaad by die Presidensie by die Uniegebou ingehandig en ’n verslag oor die jongste statistieke is vrygestel. Gemeenskapsveiligheid word ook drasties uitgebrei met die uitbou van radionetwerke, aktiewe patrollerings van woongebiede en insidensiebeheerbeplanning. AfriForum-buurtwagte word deurlopend gestig en gemeenskappe kry opleiding om hulself te beveilig.
AfriForum kan nie boere of hoewebewoners individueel beskerm nie en doen daarom ’n beroep op mense om self verantwoordelikheid vir hul veiligheidsituasie te neem. Om hiermee te help, is verskeie kenners genader om wenke te deel wat die verskil tussen lewe en dood kan beteken. Die kenners kom uit die georganiseerde landbou, polisie, privaat veiligheidsmaatskappye en sluit ook individuele veiligheidskonsultante soos Dawie Conradie van Radio Connect Systems in.
Van hierdie wenke is eenvoudig en logies, maar word dikwels nagelaat omdat te veel boere steeds glo dat ’n omheinde opstal, ’n alarmstelsel en waghonde voldoende maatreëls teen plaasaanvalle is.